116/2019

Útdráttur

Með ákæru lögreglustjóra í apríl 2018 voru ákærða gefin að sök nánar tilgreind umferðar, fíkniefna og vopnalagabrot og var málið þingfest rúmum mánuði síðar. Við fyrirtöku málsins í lok nóvember sama ár var einnig tekið fyrir annað sakamál á hendur X sem höfðað hafði verið með ákæru lögreglustjóra degi fyrr og voru málin sameinuð með heimild í 1. mgr. 169. gr. laga nr. 88/2008. Í úrskurði Landsréttar kom fram að af forsendum hins áfrýjaða dóms yrði ráðið að einungis fyrri ákæran hefði verið til umfjöllunar í dóminum en ekki hefði verið tekin afstaða til ákæruefna samkvæmt síðari ákærunni og dómur ekki lagður á þau. Var samningu dómsins því verulega ábótavant og í andstöðu við 2. og 4. mgr. 183. gr. laga nr. 88/2008. Hinn áfrýjaði dómur var því ómerktur og málinu vísað heim í hérað til löglegrar meðferðar og dómsálagningar að nýju.

Úrskurður Landsréttar

Landsréttardómararnir O-kvk-nf M-kvk-nf A-kvk-nf og S-kk-nf T-kk-nf M-kk-nf og E-kk-nf Ó-kk-nf, settur landsréttardómari, kveða upp úrskurð í máli þessu.

Málsmeðferð og dómkröfur aðila

1 Ríkissaksóknari skaut málinu til Landsréttar 13. febrúar 2019 í samræmi við yfirlýsingu ákærða um áfrýjun. Áfrýjað er dómi Héraðsdóms Reykjavíkur 31. janúar 2019 í málinu nr. S[…]/2018.

2 Ákæruvaldið krefst þess að hinn áfrýjaði dómur verði ómerktur og málinu vísað heim í hérað til löglegrar meðferðar og dómsálagningar að nýju. Þá krefst ákæruvaldið þess að allur áfrýjunarkostnaður málsins verði felldur á ríkissjóð, þar með talin málsvarnarlaun skipaðs verjanda ákærða fyrir Landsrétti.

3 Ákærði fellst á kröfur ákæruvaldsins. 4 Málið var eingöngu flutt fyrir Landsrétti um formsatriði þess í samræmi við 1. mgr. 204. gr. laga nr. 88/2008 um meðferð sakamála.

Niðurstaða

5 Með ákæru lögreglustjórans á höfuðborgarsvæðinu 17. apríl 2018 voru ákærða gefin að sök í sex ákæruliðum umferðar, fíkniefna og vopnalagabrot á árinu 2017. Málið var þingfest 30. maí 2018 og fékk málsnúmerið S233/2018. Við fyrirtöku málsins 28. nóvember 2018 var einnig tekið fyrir málið nr. S815/2018 sem höfðað var á hendur ákærða með ákæru sama lögreglustjóra 27. nóvember 2018, í sex ákæruliðum, fyrir umferðar og fíkniefnalagabrot á árinu 2018. Bókað var í þingbók að málin væru sameinuð með heimild í 1. mgr. 169. gr. laga nr. 88/2008 og yrðu eftirleiðis rekin undir málsnúmerinu S233/2018. Málið var dómtekið 14. desember 2018 með vísan til 164. gr. laga nr. 88/2008 og hinn áfrýjaði dómur kveðinn upp 31. janúar 2019.

6 Í hinum áfrýjaða dómi er eingöngu rakið efni ákæru útgefinnar 17. apríl 2018 en ákæru útgefinnar 27. nóvember 2018 er í engu getið. Af forsendum hins áfrýjaða dóms að öðru leyti verður ráðið að einungis fyrri ákæran hafi verið til umfjöllunar í dóminum en ekki tekin afstaða til ákæruefna samkvæmt síðari ákærunni og dómur ekki lagður á þau. Samningu dómsins var því verulega ábótavant og var hún í andstöðu við 2. og 4. mgr. 183. gr. laga nr. 88/2008. Þegar af þessari ástæðu er óhjákvæmilegt að ómerkja hinn áfrýjaða dóm í heild og vísa málinu heim í hérað til löglegrar meðferðar og dómsálagningar að nýju.

7 Ákvörðun um sakarkostnað í héraði bíður efnisdóms í málinu.

8 Allur áfrýjunarkostnaður málsins skal greiðast úr ríkissjóði, þar með talin málsvarnarlaun skipaðs verjanda ákærða fyrir Landsrétti, sem ákveðin verða að meðtöldum virðisaukaskatti eins og í úrskurðarorði greinir.

Úrskurðarorð:

Hinn áfrýjaði dómur er ómerktur og málinu vísað heim í hérað til löglegrar meðferðar og dómsálagningar að nýju.

Allur áfrýjunarkostnaður málsins greiðist úr ríkissjóði, þar með talin málsvarnarlaun verjanda ákærða, S-kk-ef K-kk-ef K-kk-ef lögmanns, 210.800 krónur.